STECฉลุยสายสีแดงงานพุ่ง1.78หมื่นล.
STEC หมดห่วงเซ็นแล้วรถไฟสายสีแดง ดันมูลค่างานในมือเพิ่มอีก 1.78 หมื่นล้าน จ่อเซ็นงานใหม่อีก 3 โครงการ ด้านหุ้นรับเหมาคึก
19 ม.ค. 2556

STEC หมดห่วงเซ็นแล้วรถไฟสายสีแดง ดันมูลค่างานในมือเพิ่มอีก 1.78 หมื่นล้าน จ่อเซ็นงานใหม่อีก 3 โครงการ ด้านหุ้นรับเหมาคึก
นายวรพันธ์ ช้อนทอง กรรมการรองผู้จัดการสายงานการเงินและบริหาร บริษัท ซิโน-ไทย เอ็นจีเนียริ่ง แอนด์ คอนสตรัคชั่น (STEC) เปิดเผยว่า เช้าวันที่ 18 ม.ค. กิจการร่วมค้า เอสยู ซึ่งประกอบด้วย บริษัท ซิโน-ไทยฯ มีสัดส่วนในกิจการร่วมค้าฯ 60% และบริษัท ยูนิค เอ็นจิเนียริ่ง แอนด์ คอนสตรัคชั่น มีสัดส่วนในกิจการร่วมค้าฯ 40% ได้ร่วมกันลงนามสัญญาจ้างโครงการก่อสร้างกับการรถไฟแห่งประเทศไทย ในโครงการระบบรถไฟชานเมืองสายสีแดง ช่วงบางซื่อ-รังสิต งานสัญญาที่ 1 มูลค่าโครงการ 29,827 ล้านบาท ซึ่งในส่วนงานของบริษัทมีสัดส่วนงานมูลค่า 17,896.20 ล้านบาท ซึ่งงานนี้มีระยะเวลาก่อสร้าง 1,440 วัน
ทั้งนี้ ภายหลังเซ็นสัญญาแล้ว STEC จะมีงานในมือเพิ่มขึ้นมาอยู่ในระดับกว่า 6 หมื่นล้านบาท
นอกจากนี้ ภายในไตรมาสแรกปีนี้บริษัทจะมีงานใหม่ที่ชนะการประมูลแล้วและรอเซ็นสัญญาอีก 3 โครงการมีมูลค่ารวมประมาณ 7,000 ล้านบาท
ปีนี้ทั้งปีตั้งเป้าได้งานใหม่ 2.5 หมื่นล้านบาท
ด้านบรรยากาศการลงทุนในหุ้นรับเหมาก่อสร้างยังคึกคัก โดยราคาหุ้นปรับตัวเพิ่มขึ้น เช่น STEC ปิด 27 บาท เพิ่มขึ้น 0.50 บาท บริษัท อิตาเลียนไทย ดีเวล๊อปเมนต์ (ITD) ปิด 5.35 บาท เพิ่มขึ้น 0.30 บาท และบริษัท ซินเท็ค คอนสตรัคชั่น (SYNTEC) ปิด 1.32 บาท เพิ่มขึ้น 0.07 บาท
สำหรับในส่วนของ ITD ที่ราคาหุ้นปรับตัวเพิ่มขึ้นหลังจากผู้บริหารบริษัท ทวาย ดีเวล๊อปเมนต์ ระบุว่าประมาณเดือน ก.พ. รัฐบาลไทยและรัฐบาลญี่ปุ่นจะมีการเจรจาและตกลงกันเกี่ยวกับการลงทุนในโครงการทวาย ซึ่งขณะนี้ในส่วนของเงินทุนที่จะใช้ในการพัฒนาในส่วนของระบบโครงสร้างพื้นฐานนั้นจะอยู่ที่ประมาณ 3-4 แสนล้านบาท ซึ่งการสนับสนุนจากรัฐบาลและญี่ปุ่นจึงเป็นสิ่งที่จำเป็น
“การสนับสนุนเงินจากญี่ปุ่นถือเป็นเรื่องปกติ โดยเฉพาะลักษณะเงินกู้ให้ความช่วยเหลือเช่นที่เกิดขึ้นในโครงการอีสเทิร์นซีบอร์ด และด้วยวงเงินที่มากซึ่งเฉพาะธนาคารพาณิชย์ไทยก็เป็นเรื่องยาก”
อย่างไรก็ตาม ในส่วนของความคืบหน้าก็มีต่อเนื่อง เช่น ถนนจากพุน้ำร้อนไปทวาย ท่าเรือขนาดเล็กเพื่อขนถ่ายสินค้าก็เกือบแล้วเสร็จแล้ว
ด้านบริษัทหลักทรัพย์ โนมูระฯ ได้ให้น้ำหนักการลงทุนในหุ้นรับเหมาก่อสร้างเหนือตลาด เช่น SYNTEC ให้ราคาเป้าหมายที่ 1.46 บาท เพราะปีนี้จะกลับมามีกำไรได้ประมาณ 189 ล้านบาท หลังจากคาดขาดทุน 105 ล้านบาท ในปี 2555 หลักเกิดจากทยอยส่งมอบงานเก่าๆ ที่มีกำไรต่ำแล้วเสร็จ